ศบค. เผยยอดการใช้งานแอปพลิเคชันไทยชนะ มีผู้ดาวน์โหลดแล้วกว่า 1 แสน 2 หมื่นคน ส่วนกรณีมีข้อความก่อกวนผู้ใช้โทรศัพท์มือถือ Apple ยืนยัน ไม่มีส่วนเกี่ยวข้อง
ศบค. เผยยอดการใช้งานแอปพลิเคชันไทยชนะ มีผู้ดาวน์โหลดแล้วกว่า 1 แสน 2 หมื่นคน ส่วนกรณีมีข้อความก่อกวนผู้ใช้โทรศัพท์มือถือ Apple ยืนยัน ไม่มีส่วนเกี่ยวข้องนายแพทย์ พลวรรธน์ วิทูรกลชิต ผู้ตรวจราชการกระทรวงดิจิทัลเพื่อเศรษฐกิจและสังคม (ดีอีเอส) ในฐานะรองหัวหน้าศูนย์ปฏิบัติการด้านข้อมูลมาตรการแก้ไขปัญหาโรคติดเชื้อโควิด-19 และเจ้าหน้าที่ศูนย์ปฏิบัติการด้านการสื่อสารโทรคมนาคม และสื่อสังคมออนไลน์ ศูนย์บริหารสถานการณ์ โควิด-19 (ศบค.) กล่าวว่า หลังจากที่รัฐบาลได้สร้างแพลตฟอร์มไทยชนะ เพื่อรองรับมาตรการควบคุมและป้องกันการแพร่ระบาดของโรคโควิด-19 ตั้งแต่วันที่ 17 พฤษภาคมที่ผ่านมา พบว่า ยอดล่าสุดขณะนี้ มีร้านค้า กิจการ และสถานประกอบการ ลงทะเบียนแล้วกว่า 133,000 ร้าน  และในส่วนของประชาชนที่ไปใช้บริการเช็คอิน-เช็คเอ้าท์ มีจำนวนกว่า 18,000,000 คน ส่วนการดาวน์โหลดใช้งานแอปพลิเคชันไทยชนะ ตั้งแต่วันที่ 28 พฤษภาคมที่ผ่านมา ยอดล่าสุดขณะนี้ในระบบปฏิบัติการแอนดรอยด์ดาวน์โหลดแล้วกว่า 120,000  คน ส่วนการดาวน์โหลดในระบบปฏิบัติการ iOS ขณะนี้อยู่ในขั้นตอนการดำเนินงานประสานไปยังบริษัท แอปเปิ้ล ซึ่งต้องรอผลการตอบรับก่อน ทั้งนี้ พบว่า อัตราส่วนการใช้งานแพลตฟอร์มไทยชนะ ที่ไปใช้บริการเช็คอิน-เช็คเอ้าท์ อยู่ประมาณร้อยละ 56 ซึ่งหลังจากที่มีการใช้งานแอปฯไทยชนะ พบว่า อัตราส่วนการใช้บริการเช็คอิน-เช็คเอาท์ สูงขึ้น ถึงร้อยละ 92 ทำให้เห็นถึงความง่ายและความสะดวกของการใช้งาน พร้อมขอเชิญชวนประชาชนดาวน์โหลดแอปพลิเคชันไทยชนะ เพื่อเป็นประโยชน์ต่อการสืบสวนและป้องกันโรคโควิด-19 รองรับมาตรการผ่อนปรนระยะที่ 3 และเป็นประโยชน์ต่อมาตรการผ่อนปรนในระยะต่อไป นอกจากนี้ นายแพทย์ พลวรรธน์ กล่าวด้วยว่า ขณะนี้มีข้อความที่ได้รับการแพร่กระจายในโทรศัพท์ของ Apple เท่านั้นซึ่งเป็นเนื้อหาเชิญชวนเข้าสู่เว็บพนันออนไลน์ที่ผิดกฎหมาย ว่า เป็นข้อความระบบ iMessage ฟรี ซึ่งมีบุคคลอ้างว่าได้ลงทะเบียนในแพลตฟอร์มไทยชนะแล้วได้รับข้อความนี้ กระทรวงดิจิทัลเพื่อเศรษฐกิจและสังคม จึงได้ดำเนินการสืบสวนสอบสวนร่วมกับสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) แล้ว พบว่า ข้อความดังกล่าวไม่มีความเกี่ยวข้องกับแพลตฟอร์มไทยชนะ ขณะเดียวกัน ได้สอบถามไปยังบริษัท แอปเปิ้ล ทำให้ทราบว่า บริษัท แอปเปิ้ล ได้ทำการติดต่อเครือข่ายผู้ให้บริการในประเทศไทยได้แก่ AIS DTAC TRUE CAT TOT แล้ว เพื่อให้เป็นการปิดข้อความ ซึ่งในส่วนของประชาชนที่ได้รับข้อความควรลบทิ้งทันทีและให้รายงานข้อความกลับไป